 NA CHARLES WASONGA  KIONGOZI wa Wengi katika Bunge la Kitaifa Kimani Ichung’wah ametishia kufichua majina ya wabunge wawili wa kiume aliodai huwaingiza kisiri vimada wao bungeni. Mbunge huyo wa Kikuyu (UDA) anasema mienendo hiyo “ni tishio kwa usalama”, na inaingilia “usiri wa wabunge” kando na kukiuka kanuni za kualika wageni katika asasi hiyo. Akichangia mjadala kuhusu taaarifa ya Spika Moses Wetangula kuhusu mtindo wa mavazi bungeni, Bw Ichung’wah alitishia kutaja majina ya wabunge hao wanaume ikiwa hawatakomesha tabia hiyo. “Mara kadha, utawapata wabunge wamewaalika wageni katika sebule maalum ambayo sio eneo la wageni. Kuna maeneo yaliyotengewa wageni wala sio sebule (lounge), mahala maalum pa wabunge kukutana, kushawishiana kuhusu masuala mbalimbali yanayoshughulikiwa bungeni. Hatuwezi kufanya hivyo kwa njia huru ikiwa kuna wageni kando yako baadhi yake wakiwa wapenzi wa wabunge,” Ichung’wah akasema Akaongeza: “Nilishangaa Jumatano moja jioni, wakati vikao vya bunge huendelea hadi saa tatu usiku, nilipoingia kwenye baa ya wabunge nikawapata wabunge wawili wanaume wakiwa na wapenzi wao wa kike. Sitawataja majina wakati huu, lakini wakirudia tena, nitawasilisha majina yao afisini mwako ili uwachukulie hatua.” Bw Ichung’wah alisema baa iliyoko bungeni inafaa kuwahudumia wabunge pekee wala sio wageni. “Wageni wakialikwa eneo hilo huwa vigumu kwa wabunge kuingiliana miongoni mwao. Ni aibu kwamba unapotaka kutangamana na wenzako, unapata wageni wa kike kando yako,” akaeleza. Kulingana na Kanuni ya Spika kuhusu Mienendo Bungeni, mgeni hafai kusalia katika majengo ya bungeni baada ya saa mbili za usiku (8.00Pm).   You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  